Id-Deċiżjoni tal-Kummissjoni
tad-29 ta’ Lulju 1983
dwar il-lista ta’ stabbilimenti fl-Awstralja approvata għall-iskop ta’ l-importazzjoni ta’ laħam frisk fil-Komunità
(83/384/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat Direttiva tal-Kunsill 72/462/KEE tat-12 ta’ Diċembru 1972 dwar is-saħħa u l-problemi ta’ spezzjonijiet veterinarji in konnessjoni ma’ l-importazzjoni ta’ annimali bovini u majjali u laħam frisk minn pajjiżi terzi [1], kif l-aħħar emendata bid-Direttiva 83/91/KEE [2], u b’mod partikolari Artikoli 4(1) u 18(1) (a) u (b) tagħha,
Billi stabbilimenti f’pajjiżi terzi ma jistgħux ikunu awtorizzati li jesportaw laħam frisk lejn il-Komunità sakemm ma jissodisfawx il-kondizzjonijiet ġenerali u speċjali imniżżla fid-Direttiva 72/462/KEE;
Billi l-Awstralja bagħtet, skond Artikolu 4(3) tad-Direttiva 72/462/KEE, lista ta’ l-istabbilimenti awtorizzati li jesportaw lejn il-Komunità;
Billi żjajjar tal-Komunità fil-post urew li l-livelli ta’ iġjene ta’ ħafna minn dawn l-istabbilimenti huma biżżejjed u jistgħu għalhekk jiddaħħlu fl-ewwel lista, stabbilita skond Artikolu 4(1) ta’ l-imsemmija Direttiva, ta’ stabbilimenti li minnhom tista’ tiġi awtorizzata l-importazzjoni ta’ laħam frisk;
Billi l-każ ta’ l-stabbilimenti proposti mill-Awstralja għandu jiġi eżaminat mill-ġdid fuq il-bażi ta’ tagħrif dwar il-livelli ta’ l-iġjene tagħhom u l-abilità tagħhom li jaddattaw malajr għal-leġislazzjoni tal-Komunità;
Billi, fil-frattemp u biex tiġi evitata l-interruzzjoni f’daqqa tal-volum eżistenti tal-kummerċ, dawn l-istabbilimenti jistgħu jiġu awtorizzati temporanjament li jkomplu bl-esportazzjoni tagħhom ta’ laħam frisk lejn dawk l-Istati Membri li huma lesti li jaċċettawha;
Billi huwa għalhekk meħtieġ li tiġi eżaminata mill-ġdid u, jekk meħtieġ, tiġi emendata din id-Deċiżjoni fid-dawl tal-miżuri meħuda għal dan il-għan u biex isir titjib;
Billi l-importazzjoni ta’ laħam frisk minn stabbilimenti li jidhru fuq il-lista annessa ma’ din id-Deċiżjoni tibqa’ skond id-dispożizzjonijiet stabbiliti fi bnadi oħra u d-dispożizzjonijiet ġenerali tat-Trattat; billi, b’mod partikolari, l-importazzjoni minn pajjiżi terzi u r-riesportazzjoni lejn Stati Membri oħra ta’ ċerti kategoriji ta’ laħam, bħal laħam li jiżen anqas minn tlett kilogrammi, jew laħam li jkun fih residwi ta’ ċerti sustanzi li għandhom mhux koperti b’regoli armonizzati tal-Komunità jew b’regoli li hemm bżonn li jiġu armonizzati aktar, tibqa’ skond il-leġislazzjoni dwar is-saħħa ta’ l-Istat Membru li jimporta, waqt li jiġu rispettati d-dispożizzjonijiet ġenerali tat-Trattat;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
1. L-istabbilimenti ta’ l-Awstralja elenkati fl-Anness għall-importazzjoni ta’ laħam frisk fil-Komunità skond l-imsemmi l-Anness huma b’dan approvati.
2. Importazzjonijiet mill-istabbiliment riferuti fil-paragrafu 1 għandhom jibqgħu skond id-dispożizzjonijiet veterinarji tal- Komunità stabbiliti band’oħra.
Artikolu 2
1. L-Istati Membri għandhom jipprojbixxu l-importazzjoni ta’ laħam frisk minn stabbilimenti ħlief għal dawk elenkati fl-Anness.
2. Madankollu, l-Istati Membri jistgħu jkomplu jawtorrizzaw sat-30 ta’ April 1984 l-importazzjoni ta’ laħam frisk li jkun ġej minn stabbilimenti mhux elenkati fl-Anness iżda li jkunu uffiċjalment approvati u proposti mill-awtoritajiet Awstraljani sas-7 ta’ April 1983 skond Artikolu 4(3) tad-Direttiva 72/462/KEE, kemm-il darba ma tkunx ittieħdet deċiżjoni mod ieħor, skond Artikolu 4(1) tad-Direttiva msemmija hawn fuq, qabel l-1 ta’ Mejju 1984.
Il-Kummissjoni għandha tibgħat lista ta’ dawn l-istabbilimenti lill-Istati Membri.
Artikolu 3
Din id-Deċiżjoni għandha tgħodd mill-1 ta’ Ottubru 1983.
Artikolu 4
Din id-Deċiżjoni għandha tiġi riveduta u jekk meħtieġ emendata qabel l-1 ta’ Frar 1984.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fid-29 ta’ Lulju 1983.